Multi-instrumintisse

Un multi-instrumintisse ch'est un musichien qui jue d'pusieus instrumints d'musique(fr) .

 Dins l'jazz 
Chole habileté o té princhipalemint développée pèr chés saxofonisses d'chés prumiers big bands, qui étoétte souvint lonmés à doubler leu particion à l'clérinète o à l'flute, pour des roaisons estétikes o écononmiques. Des arrangeus conme Duke Ellington, Gil Evans, et pi pus tard Quincy Jones, pèr eune volonté constante d'élargir chés possibilités d'timbes ach sein d'un orkeste, à che tite il y'a eu eune grinde part d'responsabilité dins l'popularisacion del pratique ed diférints instrumints. Chés ésploracions harmoniques qui accompagné l'néchinche dech bebop ont égalemint amené granmint d'souffleus à travailler d'eutes instrumints conme l'piano o l'djitare. Chele pupart d'chés musichiens juoétte d'chés instrumints d'fachon sgondaire. Dins chés innées 1960, ech free jazz o vu chés néchinches d'chés musichiens, conme Anthony Braxton o Rahsaan Roland Kirk, qui s' sont érvindiqués conme multi-instrumintisses à part intière.

 Dins l'rock 
À l'meume époque pi pèr souchi d'ésploracion pi d'originalité, pusieus groupes ed rock d'chés innées 1960 ont compté dins leus rangs des multi-instrumintisses chélèbes, qui ont inchi pavé l'voée dech rock progressif. On pinse inte eutes à Gentle Giant, Ian Anderson ed Jethro Tull o Ian McDonald ed King Crimson. Ech djitarisse dech groupe Radiohead, Jonny Greenwood, est égalemint un multi-instrumintisse erconnu. Trevor Rabin, connu conme djitarisse ed Yes, est auchi un multi-instrumintisse, juant auchi bin des claviers eq del basse, del djitare et pi des percussions, il l'a montré su sin album démo compilacion 90124 su lquel il jue d'tous chés instrumints à li tout seul. Un eute grind multi-instrumintisse ch'est l'canteu Jon Anderson auchi dech groupe Yes, su sin prumier album solo lonmé Olias of Sunhillow, il o jué auchi bin des claviers eq chés instrumints à cordes, conme eq chés djitares, chele basse, ech sitar, ech bouzouki et pi chele harpe, chés percussions conme chés tablas pi chés tambours afrikins, etc. Ech canteu pi multi-instrumintisse améritchain Prince (Funk/Rock) jue pi moaitrise vint-sèt instrumints d'musique, inchi eq Anton Newcombe, leader dech Brian Jonestown Massacre, qui moaitrise pus d'quate-vint instrumints selon ses dires.

Ech compositeu multi-instrumintisse inglé Mike Oldfield jue d'tous chés instrumints (eune vintène) su sin chélèbe 1er album Tubular Bells (1973), alorse qu'i avoait 20 ans à peine. Meume tchose su sin troésième album Ommadawn (1975), su lquel il jue autant del harpe cheltique eq del djitare, del basse, des claviers, dech glockenspiel pi eutes percussions. Il o auchi pour chés albums Amarok (1990) pi Return to Ommadawn (2017) pour lesquels i o jué d'eune multitude d'instrumints.

Chertains musichiens ont repoussé chés limites del compétince musicale humène su diférints instrumints. L'artisse britanique Roy Castle o eune foés établi un ércord dech monne in juant l'meume air su quarante-troés instrumints diférints in quate minutes. Brian Jones, fondateu pi djitarisse des Rolling Stones, étoétte bin connu pour éspériminter pi utiliser diférints instrumints, autant occidintaus qu'exotiques. Il o jué d'eune multitude d'instrumints su chés albums dech groupe, alant d'chés caractéristikes tradicionnelles dech blues - conme l'harmonica, l'djitare slide et pi l'piano - à des pus exotiques conme l'sitar, l'mellotron et pi l'dulcimer d'chés Appalaches. Un eute multi-instrumintisse chélèbe est Paul McCartney ; su sin prumier album solo, McCartney, pèr egzimpe, on li attribue l'cant, l'djitare acoustique, l'djitare électrique, l'basse, l'baterie, l'piano, l'orgue, chés percussions, chés vères à vin, ech mellotron et pi éfets sonores; ech seul eute intarprète crédité ch'est s'feume Linda qui o canté chés koeurs.

 Dins l'musique clachique 
Dins l'musique clachique, pusieus musichiens ont travaillé aveuc diférints instrumints. Ch'est l'cos ed Nicolas Hotman, Joachim Bernhard Hagen, o Niccolò Paganini. Queques multi-instrumintisses modérnes sont Julia Fischer, Bruno Speranza-Martagão, David Munrow o Helmut Kickton.

 Dins l'Heavy Metal 
D'nombeus musichiens juette del pupart des instrumints. Dins ch' Black metal, ch'est l'cos ed Varg Vikernes (Burzum), Thomas Haugen (Emperor) et pi Scott Corner (Xasthur). Peter Tägtgren (Hypocrisy, Lindemann), qui moaitrise l'pupart des instrumints a partichipé à d'nombeus groupes diférints.

 Notes pi référinches 

 Voér auchi 

 Artikes similoaires 

 Instrumintisse
 Organolodjie
 Bos 

 Loïens intarnètes 

 Portals 

Catégorie:Multi-instrumintisse